Fornyings- og administrasjonsdepartementet
Postboks 8004 Dep
0030 Oslo

Deres ref.: 200500392			Vår ref.: 	 06/10604-2				Dato: 15.01.07

Høring – Forslag til regler om arbeidsgivers adgang til ansattes e-post mv.
Arbeids- og velferdsdirektoratet viser til Fornyings- og administrasjonsdepartementets høringsbrev av 17. oktober 2006 vedrørende forslag til regler om arbeidsgivers adgang til ansattes e-post mv.

Arbeids- og velferdsdirektoratet er ikke høringsinstans for høringsforslaget fra departementet, men velger likevel å oversende kommentarer til høringen. Dette gjøres på bakgrunn av et internt høringsmøte med etatens tillitsvalgte og vernetjenesten, og det forhold at temaet har hatt stort fokus den senere tid.

Departementet viser til at det er to mulige utgangspunkt for regler rundt arbeidsgivers adgang til e-post mv. Enten alternativ 1; at arbeidsgiver har tilgang, men gjør unntak for det som er privat, eller alternativ 2; at arbeidsgiver ikke har tilgang, men gjør unntak for det som er virksomhetsrelatert. Departementet ønsker å ta utgangspunkt i alternativ 2, og har bedt om tilbakemelding på dette.

Arbeids- og velferdsdirektoratet ønsker å gi sin tilslutning til forslaget slik det foreligger fra departementet. Denne beslutningen har direktoratet tatt i fellesskap med etatens tillitsvalgte og vernetjenesten.

Bakgrunnen for direktoratets tilslutning er bl.a. at alternativ 2 i mindre grad innebærer behov for å ta stilling til om e-post eller annen elektronisk kommunikasjon er av virksomhetsrelatert eller privat karakter, da innsynsvilkårene knyttes opp mot allerede forhåndsdefinerte unntaksregler.

Videre ber departementet om innspill på om unntakene som forslaget skisserer er dekkende. Arbeids- og velferdsdirektoratet har forståelse for at behovene for innsyn vil være ulike fra en arbeidsgiver til en annen, og at det derfor til en viss grad bør gis rom for at virksomheten selv skal kunne vurdere unntakets omfang. Det er i så henseende et spørsmål om utarbeidelse av intern instruks bør gjøres obligatorisk. Slik forslaget nå fremstår, vil virksomheter som unnlater å utarbeide instruks, ha en videre adgang til innsyn i ansattes e-post mv, enn virksomheter som utarbeider instruks etter drøfting med de tillitsvalgte.

I vårt interne høringsmøte påpekte vernetjenesten betenkeligheter ved at et fravær på mer enn tre dager skal gi arbeidsgiver absolutt rett til innsyn, med mindre annet er bestemt i virksomhetens instruks. For å ivareta de grunnleggende personvernhensyn foreslo vernetjenesten derfor at bestemmelsen i bokstav a) suppleres med vilkårene i bokstav c). Det vil da gis anledning til innsyn etter tre dagers fravær kun i de tilfeller hvor det er god grunn til å tro at det innkommet virksomhetsrelatert e-post, og at behandling av denne av hensyn til virksomhetens drift ikke kan vente. 

Vi stiller oss bak forslaget om at verneombudet eller en annen representant for den ansatte skal være tilstede ved innsyn, med begrunnelsen som nevnt i høringsbrevet om at verneombudets oppgave er å ivareta arbeidstakernes interesser i saker som gjelder arbeidsmiljøet. Vi savner imidlertid noe mer rundt ”den tiltrodde tredjeparts” rolle og ansvar ved bruk av innsynsretten, da dette er lite berørt i forskriften.

Med vennlig hilsen

Tor Saglie
Arbeids- og velferdsdirektør.